दावा

ट्विटर पर वायरल हो रहे एक ट्वीट के मुताबिक, जावेद नाम के एक शख्स को रांची में गिरफ्तार किया गया है। ट्वीट के मुताबिक, जावेद ने 10 हजार सिम खरीदे ताकि वह ब्राह्मणों के नाम से फर्जी फेसबुक आईडी बनाए और आगामी चुनावों में NOTA दबाने के लिए कैंपेन चला सके।

असल में क्या हुआ?

यह दावा झारखंड में ऐंटी टेररिस्ट स्क्वॉड (ATS) द्वारा साइबर अपराधियों के सिम कार्ड रैकेट का भांडाफोड़ करने को लेकर TOI की एक रिपोर्ट पर आधारित है। बीते मंगलवार ATS ने कांटा टोली के हसीबा एन्कलेव के एक फ्लैट और कांके में एक घर में छापेमारी कर रैकेट का पर्दाफाश किया था। इस दौरान ATS ने 7000 सिम और एक सिम बॉक्स भी बरामद किए थे।

एक सिम बॉक्स में अलग-अलग ऑपरेटर्स के सिम इंस्टॉल हो सकते हैं। एक साथ कई मेसेज भेजने और साइबर अपराध के लिए यह काम आता है। यह इंटरनैशनल कॉल्स को भी लोकल की तरह दिखाता है ताकि सर्विस प्रोवाइडर्स को छला जा सके।

इस ऑपरेशन के तहत पुलिस ने तीन लोगों को गिरफ्तार किया था।

TOI की रिपोर्ट के मुताबिक, ये सिम कार्ड्स दुबई में रहने वाले जावेद अहमद के नाम पर रजिस्टर्ड थे।

जावेद ने पटना में एक मोबाइल कंपनी से अपने नाम पर 7 हजार सिम कार्ड खरीदे थे। कंपनी के वरिष्ठ अधिकारी अब्दुल जमीद भी इस ट्रांजेक्शन में शामिल थे।

‘द टेलिग्राफ’ की रिपोर्ट के मुताबिक, रांची पुलिस और ATS की पूछताछ के दौरान हिरासत में लिए गए एक युवक ने कबूला कि वह वन एक्सेल नाम की कंपनी का कर्मचारी है। उन्होंने बताया कि मार्केटिंग के लिए वे एक अधिकृत बल्क मेसेज सर्विस चला रहे थे।

युवक के इस बयान की शुक्रवार को पुलिस ने भी पुष्टि की और बताया किएक शख्स के नाम पर इतनी बड़ी संख्या में सिम कार्ड खरीदने में कोई गैरकानूनी गतिविधि नहीं मिली है। पुलिस ने हिरासत में लिए तीन युवकों को भी पूछताछ के बाद रिहा कर दिया है।

एसपी पी मुरुगन ने बताया, ‘हमें इस मामले में कोई अनियमितता नहीं मिली है। कंपनी के बिजनस नियमों और दूरसंचार शर्तों के अनुसार इतने सिम कार्ड रखना किसी तरह का उल्लंघन नहीं है।’

पड़ताल

हमारे स्थानीय रिपोर्टर जयदीप देवघड़िया ने CID ADG अरुण कुमार सिंह से बात की जिन्होंने बताया कि इतनी बड़ी संख्या में सिम कार्ड रखने के पीछे किसी मकसद का खुलासा नहीं हुआ है।

उन्होंने कहा, ‘यह बहुत बड़ी जांच है और मीडिया के साथ बहुत कुछ साझा नहीं किया जा सकता। फिलहाल, कुछ आशंकाएं हैं और पुलिस सभी पहलुओं की जांच में जुटी है। हो सकता है सांप्रदायिक तनाव फैलाने, साइबर क्राइम के लिए या आतंकी गतिविधियों को अंजाम देने के लिए सिम कार्ड खरीदे गए हों। हम सभी संभावित पहलुओं पर जांच कर रहे हैं।’

जयदीप के मुताबिक, जब्त हुई अधिकांश सिम एयरटेल की हैं। हालांकि, अभी तक सर्विस प्रोवाइडर की ओर से ऐसी कोई पुष्टि नहीं की गई है कि इनका इस्तेमाल फेसबुक अकाउंट क्रिएट करने और NOTA के लिए कैंपेन चलाने को किया गया।

निष्कर्ष

टाइम्स फैक्ट चेक ने अपनी पड़ताल में पाया है कि NOTA के लिए ब्राह्मणों के नाम से कैंपेन चलाने को 10 हजार सिम खरीदने वाला दावे की पुष्टि नहीं हुई है। मामले की जांच अभी भी ATS कर रही है।